CELEX: 32014D0069
Language: fi
Date: 2014-02-06 00:00:00
Title: 2014/69/EU: Komission päätös, annettu 6 päivänä helmikuuta 2014 , luvan antamisesta Ruotsille ja Yhdistyneelle kuningaskunnalle poiketa Euroopan parlamentin ja neuvoston asetuksen (EY) N:o 216/2008 14 artiklan 6 kohdan nojalla tietyistä yhteisistä lentoturvallisuussäännöistä (tiedoksiannettu numerolla C(2014) 559)  ETA:n kannalta merkityksellinen teksti

8.2.2014   
            
            
               FI
            
            
               Euroopan unionin virallinen lehti
            
            
               L 39/60
            
         KOMISSION PÄÄTÖS,
   annettu 6 päivänä helmikuuta 2014,
   luvan antamisesta Ruotsille ja Yhdistyneelle kuningaskunnalle poiketa Euroopan parlamentin ja neuvoston asetuksen (EY) N:o 216/2008 14 artiklan 6 kohdan nojalla tietyistä yhteisistä lentoturvallisuussäännöistä
   (tiedoksiannettu numerolla C(2014) 559)
   (ETA:n kannalta merkityksellinen teksti)
   (2014/69/EU)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon yhteisistä siviili-ilmailua koskevista säännöistä ja Euroopan lentoturvallisuusviraston perustamisesta sekä neuvoston direktiivin 91/670/ETY, asetuksen (EY) N:o 1592/2002 ja direktiivin 2004/36/EY kumoamisesta 20 päivänä helmikuuta 2008 annetun Euroopan parlamentin ja neuvoston asetuksen (EY) N:o 216/2008 (1) ja erityisesti sen 14 artiklan 6 kohdan,
   sekä katsoo seuraavaa:
   
               (1)
            
            
               Useat jäsenvaltiot pyysivät lupaa soveltaa poikkeuksia asetuksen (EY) N:o 216/2008 täytäntöönpanosääntöihin sisältyvistä yhteisistä lentoturvallisuussäännöistä. Kyseisen asetuksen 14 artiklan 6 kohdan nojalla komission yksiköt arvioivat EASAn suositusten perusteella pyydettyjen poikkeusten tarpeen ja niistä seuraavan suojan tason. Komissio totesi, että poikkeaman myötä suojan taso vastaisi yhteisiä lentoturvallisuussääntöjä soveltamalla saavutettavaa tasoa, kunhan tietyt ehdot täyttyvät. Kunkin poikkeuksen ja niihin liittyvien ehtojen arviointi kuvataan erillisissä liitteissä tässä päätöksessä, jolla annetaan lupa poikkeuksiin.
            
         
               (2)
            
            
               Asetuksen (EY) N:o 216/2008 14 artiklan 7 kohdan mukaisesti poikkeus, joka myönnetään yhdelle jäsenvaltiolle, on ilmoitettava kaikille jäsenvaltioille, joilla on myös oikeus soveltaa kyseistä poikkeusta. Tämä päätös olisi sen vuoksi osoitettava kaikille jäsenvaltioille. Kunkin poikkeuksen kuvauksen sekä siihen liittyvien ehtojen olisi oltava sellaisia, että muut jäsenvaltiot voivat soveltaa kyseistä toimenpidettä heti, kun ne ovat samassa tilanteessa ilman, että komission on annettava uudelleen hyväksyntänsä. Jäsenvaltioiden olisi kuitenkin ilmoitettava poikkeusten soveltamisesta, koska niiden vaikutukset voivat ulottua kyseisen jäsenvaltion alueen ulkopuolelle.
            
         
               (3)
            
            
               Tässä päätöksessä säädetyt toimenpiteet ovat Euroopan lentoturvallisuusviraston komitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Ruotsin ja Yhdistyneen kuningaskunnan hallitukset voivat myöntää tietyistä asetuksen (EY) N:o 216/2008 täytäntöönpanosäännöistä poikkeavia hyväksyntöjä tämän päätöksen liitteissä esitetyn mukaisesti.
   2 artikla
   Kaikilla jäsenvaltioilla on oikeus soveltaa 1 artiklassa tarkoitettuja toimenpiteitä, sellaisina kuin ne vahvistetaan tämän päätöksen liitteissä. Jäsenvaltioiden on ilmoitettava tästä komissiolle, Euroopan lentoturvallisuusvirastolle ja kansallisille ilmailuviranomaisille.
   3 artikla
   Tämä päätös on osoitettu kaikille jäsenvaltioille.
   
      Tehty Brysselissä 6 päivänä helmikuuta 2014.
      
         
            Komission puolesta
         
         Siim KALLAS
         
            Varapuheenjohtaja
         
      
   
   
      (1)  EUVL L 79, 19.3.2008, s. 1.
   
      LIITE I
      
         Yhdistyneen kuningaskunnan poikkeus komission asetuksesta (EU) N:o 1178/2011
          (1)
         simulaattorikouluttajan (SFI) oikeuksien osalta
      
      1.   PYYNNÖN KUVAUS
      Osassa FCL olevan FCL.905.SFI kohdan a alakohdan mukaan simulaattorikouluttajalla on oikeus antaa lentokoulutusta simulaattorilla asianomaisessa ilma-alusryhmässä a) mittarilentokelpuutusten myöntämistä, voimassaolon jatkamista ja uusimista varten edellyttäen, että hänellä on tai on aiemmin ollut kyseisen ilma-alusryhmän mittarilentokelpuutus ja hän on suorittanut IRI-kurssin.
      Kirjeellä, jonka komissio vastaanotti 27. marraskuuta 2012, Yhdistyneen kuningaskunnan hallitus (Yhdistynyt kuningaskunta) ilmoitti komissiolle ja Euroopan lentoturvallisuusvirastolle aikomuksestaan poiketa komission asetuksen (EU) N:o 1178/2011 (”lentomiehistöasetus”) FCL.905.SFI kohdan a alakohdasta asetuksen (EY) N:o 216/2008 (”perusasetus”) 14 artiklan 6 kohdan perusteella.
      Yhdistynyt kuningaskunta ehdotti, että vaatimus IRI-kurssin suorittamisesta ja oikeus antaa koulutusta ensimmäistä mittarilentokelpuutusta varten erotetaan muista SFI-vaatimuksista, ja että annetaan simulaattorikouluttajille, jotka eivät ole suorittaneet IRI-koulutusta, oikeus antaa koulutusta tyyppikohtaisten mittarilentokelpuutusten voimassaolon jatkamista ja uusimista varten.
      2.   PYYNNÖN ARVIOINTI
      2.1   Tarve
      
      Tällä hetkellä ei ole riittävästi päteviä lennonopettajia harjoituskurssien pitämiseen eikä IRI-kursseja ole hyväksytty riittävästi, jotta simulaattorikouluttajat saisivat pätevyyden. Yhdistyneen kuningaskunnan toimivaltainen viranomainen painotti sitä, että vaatimus IRI-kurssille osallistumisesta aiheuttaa tahattomasti vaikeuksia, koska lennonopettajia ei ole riittävästi. Asia voidaan korjata niin, että annetaan simulaattorikouluttajille, jotka eivät ole suorittaneet IRI-kurssia, oikeus antaa koulutusta tyyppikohtaisten mittarilentokelpuutusten voimassaolon jatkamista ja uusimista varten. Viraston mukaan Yhdistynyt kuningaskunta on osoittanut riittävän selvästi tarpeen poiketa FCL.905.SFI kohdan vaatimuksista.
      2.2   Suojan tason vastaavuus
      
      Osan FCL sanamuodon mukaan IRI-kurssin suorittaminen on yleinen vaatimus, jota sovelletaan kaikkiin simulaattorikouluttajan opetusoikeuksiin mittarilentokelpuutusten osalta. Tämän vuoksi sitä sovelletaan myös oikeuteen antaa koulutusta tyyppikohtaisten mittarilentokelpuutusten voimassaolon jatkamista ja uusimista varten sekä lisäoikeuksiin antaa koulutusta ensimmäistä mittarilentokelpuutusta varten.
      Yhdistynyt kuningaskunta painotti, että suunnitellulla poikkeuksella suojan taso säilyy vastaavalla tasolla, koska sen myötä otettaisiin uudelleen käyttöön JAR-FCL-vaatimus.
      Lisäksi Yhdistynyt kuningaskunta ehdotti, että IRI-kurssi vaadittaisiin ainoastaan, kun on kyse oikeudesta antaa koulutusta ensimmäistä mittarilentokelpuutusta varten, ja niiden simulaattorikouluttajien oikeudet, jotka eivät ole käyneet tätä kurssia, rajoitettaisiin tyyppikohtaisen mittarilentokelpuutuksen sisältävän tyyppikelpuutuksen voimassaolon jatkamiseen tai uusimiseen tähtäävään koulutukseen. Yhdistynyt kuningaskunta ehdotti, että saadakseen oikeuden antaa tällaista koulutusta osallistumatta kokonaiselle IRI-kurssille, simulaattorikouluttajan olisi edeltävien 12 kuukauden aikana oltava suorittanut hyväksytysti tarkastuslento kyseisen ilma-aluksen mittarilentokelpuutuksen sisältävää tyyppikelpuutusta varten. Simulaattorikouluttaja, jolla on tämä pätevyys, mutta joka ei ole osallistunut kokonaiselle IRI-kurssille, ei saisi antaa koulutusta ensimmäistä mittarilentokelpuutusta varten eikä sellaisen mittarilentokelpuutuksen voimassaolon jatkamista tai uusimista varten, joka ei liity tyyppikelpuutuksen voimassaolon jatkamiseen tai uusimiseen.
      Tarkasteltuaan muutettua poikkeuspyyntöä virasto totesi Yhdistyneen kuningaskunnan olevan oikeassa siinä, että simulaattorikouluttajan oikeuksia on osassa FCL muutettu verrattuna JAR-FCL:ään. Uusi vaatimus, jonka mukaan simulaattorikouluttajan on osallistuttava IRI-kurssille, jos lentokoulutusta annetaan mittarilentokelpuutusta varten, on lisätty vaatimuksiin, koska se katsottiin tarpeelliseksi oikeuksien laajentamiseksi.
      Virasto hyväksyi Yhdistyneen kuningaskunnan arvion siitä, että ehdotettu poikkeus tarjoaa vastaavan suojan tason kuin se, joka saavutetaan soveltamalla osaa FCL, koska poikkeuksessa ei anneta tälle simulaattorikouluttajien erityisryhmälle oikeutta antaa ilman IRI-kurssille osallistumista koulutusta yleisen mittarilentokelpuutuksen voimassaolon jatkamista tai uusimista varten, vaan ainoastaan oikeus antaa koulutusta tyyppikohtaisten mittarilentokelpuutusten voimassaolon jatkamista ja uusimista varten.
      3.   POIKKEUKSEN KUVAUS
      Yhdistynyt kuningaskunta voi asetuksen (EU) N:o 1178/2011 osan FCL.905.SFI a alakohdasta poiketen antaa simulaattorikouluttajille oikeuden antaa koulutusta tyyppikohtaisen mittarilentokelpuutuksen voimassaolon jatkamista ja uusimista varten ilman IRI-kurssin suorittamista.
      4.   POIKKEUKSEN SOVELTAMISEN EHDOT
      Simulaattorikouluttaja, jolla on tämä pätevyys, ei saa antaa koulutusta yleisen mittarilentokelpuutuksen voimassaolon jatkamista ja uusimista varten ilman IRI-kurssille osallistumista.
      5.   POIKKEUKSEN YLEINEN SOVELLETTAVUUS
      Kaikki jäsenvaltiot voivat soveltaa tätä poikkeusta, jos 4 kohdassa kuvatut ehdot täyttyvät.
      
         (1)  Komission asetus (EU) N:o 1178/2011, annettu 3 päivänä marraskuuta 2011, siviili-ilmailun lentomiehistöä koskevien teknisten vaatimusten ja hallinnollisten menettelyjen säätämisestä Euroopan parlamentin ja neuvoston asetuksen (EY) N:o 216/2008 nojalla (EUVL L 311, 25.11.2011, s. 1).
   
   
      LIITE II
      
         Yhdistyneen kuningaskunnan poikkeus asetuksesta (EU) N:o 1178/2011 simulaattoritarkastuslentäjän (SFE) oikeuksien osalta
      
      1.   PYYNNÖN KUVAUS
      FCL.1005.SFE kohdan a alakohdan 2 alakohdan mukaan lentokoneen tai pystysuoraan nousevan lentokoneen simulaattoritarkastuslentäjällä on oikeus ottaa vastaan lentosimulaattorilla: (…) tarkastuslentoja mittarilentokelpuutusten voimassaolon jatkamista tai uusimista varten edellyttäen, että simulaattoritarkastuslentäjä täyttää FCL.1010.IRE kohdan vaatimukset kyseisessä ilma-alusryhmässä.
      Kirjeellä, jonka komissio vastaanotti 27. marraskuuta 2012, Yhdistyneen kuningaskunnan hallitus (Yhdistynyt kuningaskunta) ilmoitti komissiolle ja Euroopan lentoturvallisuusvirastolle aikomuksestaan poiketa asetuksen (EU) N:o 1178/2011 (”lentomiehistöasetus”) FCL.1005.SFE kohdan a alakohdan 2 alakohdasta asetuksen (EY) N:o 216/2008 (”perusasetus”) 14 artiklan 6 kohdan perusteella.
      Yhdistynyt kuningaskunta ehdotti, että perustetaan uusi simulaattoritarkastuslentäjien luokka, jolla on oikeus ottaa vastaan tarkastuslentoja mittarilentokelpuutuksen voimassaolon jatkamista ja uusimista varten silloin, kun se liittyy tyyppikelpuutukseen, erottamalla IRI/IRE-vaatimus muista SFE-vaatimuksista ja rajoittamalla oikeudet tyyppikohtaisen mittarilentokelpuutuksen sisältävän tyyppikelpuutuksen voimassaolon jatkamiseen tai sen uusimiseen.
      2.   PYYNNÖN ARVIOINTI
      2.1   Tarve
      
      Tällä hetkellä kursseja ei ole hyväksytty riittävästi, jotta simulaattoritarkastuslentäjät saisivat pätevyyden. Yhdistynyt kuningaskunta painotti, että tämä vaatimus aiheuttaa tahattomasti vaikeuksia, koska riittävästi koulutettuja henkilöitä ei tällä hetkellä ole. Asia voidaan korjata niin, että annetaan simulaattoritarkastuslentäjille, jotka eivät täytä IRE-vaatimuksia, oikeus ottaa vastaan tarkastuslentoja tyyppikohtaisten mittarilentokelpuutusten voimassaolon jatkamista ja uusimista varten. Viraston mukaan Yhdistynyt kuningaskunta on osoittanut riittävän selvästi tarpeen poiketa FCL.1005.SFE kohdan vaatimuksista.
      2.2   Suojan tason vastaavuus
      
      Yhdistynyt kuningaskunta perusteli poikkeuspyyntöä viittaamalla vastaavaan JAR-FCL-vaatimukseen ja esittämällä, kuinka tämän tarkastuslentäjäluokan oikeudet ja ehdot, jotka hakijan edellytetään täyttävän, ovat muuttuneet. Yhdistynyt kuningaskunta painotti, että JAR-järjestelmässä monet kansalliset viranomaiset antoivat simulaattoritarkastuslentäjien ottaa vastaan tarkastuslentoja sellaisten mittarilento-oikeuksien voimassaolon jatkamista tai uusimista varten, jotka liittyvät tyyppikelpuutukseen, toisin sanoen tyyppikelpuutuksen ja tyyppikohtaisen mittarilentokelpuutuksen (IR) yhdistelmän voimassaolon jatkamista tai uusimista varten. Simulaattoritarkastuslentäjät eivät saaneet ottaa vastaan tarkastuslentoja muuta kuin tyyppikohtaista yleistä mittarilentokelpuutusta varten eikä ensimmäistä kertaa myönnettäviä tyyppikohtaisia mittarilento-oikeuksia varten.
      Lisäksi Yhdistynyt kuningaskunta huomautti, että simulaattoritarkastuslentäjien laajennettujen oikeuksien vuoksi osassa FCL vaaditaan, että simulaattoritarkastuslentäjän on täytettävä mittaritarkastuslentäjiin (IRE) sovellettavat vaatimukset, joiden mukaan heillä on oltava mittarilentokouluttajan (IRI) kelpuutus. Osan FCL sanamuodon mukaan tämä on yleinen vaatimus, jota sen vuoksi sovelletaan kaikkiin simulaattoritarkastuslentäjän oikeuksiin ottaa vastaan mittaritarkastuslentoja. Sitä sovelletaan sekä tyyppikohtaisten mittarilentokelpuutusten voimassaolon jatkamista ja uusimista koskeviin oikeuksiin että uusiin oikeuksiin kaikkien ensimmäisten mittarilentokelpuutusten tarkastuslentojen vastaanottamisessa.
      Yhdistynyt kuningaskunta korosti, että suunnitellulla poikkeuksella suojan taso säilyy vastaavalla tasolla, koska sen myötä otettaisiin uudelleen käyttöön JAR-FCL-vaatimus.
      Tarkasteltuaan poikkeuspyyntöä virasto totesi Yhdistyneen kuningaskunnan olevan oikeassa siinä, ettei FCL.1005.SFE-vaatimus todellakaan anna simulaattoritarkastuslentäjille oikeutta ottaa vastaan lentokoetta ensimmäistä mittarilentokelpuutusta varten lentosimulaattorilla, vaan heidän oikeutensa rajoittuu mittarilentokelpuutusten voimassaolon jatkamiseen ja uusimiseen (ks. 2 kohdan a alakohta). Lisäksi Yhdistynyt kuningaskunta totesi aivan oikein, että JAR-FCL antoi simulaattoritarkastuslentäjälle oikeuden ottaa vastaan tarkastuslentoja mittarilentokelpuutuksen voimassaolon jatkamista tai uusimista varten. Yhdistynyt kuningaskunta oli oikeassa myös siinä, ettei simulaattoritarkastuslentäjän JAR-FCL:n mukaan tarvinnut täyttää myös IRE/IRI-vaatimuksia. On totta, että simulaattoritarkastuslentäjän oikeudet ovat muuttuneet JAR-FCL:ään verrattuna.
      Jotta simulaattoritarkastuslentäjät saisivat oikeuden ottaa vastaan tarkastuslentoja yhdistetyn tyyppi- ja mittarilentokelpuutuksen voimassaolon jatkamista tai uusimista varten IRE-vaatimusten täyttymättä, Yhdistynyt kuningaskunta ehdotti vaatimukseksi, että simulaattoritarkastuslentäjän olisi edeltävien 12 kuukauden aikana oltava suorittanut hyväksytysti tarkastuslento mittarilentokelpuutuksen sisältävää ilma-aluksen tyyppikelpuutusta varten. Simulaattoritarkastuslentäjä, jolla on tämä pätevyys, ei saisi ottaa vastaan tarkastuslentoja minkäänlaista ensimmäistä mittarilentokelpuutusta varten eikä sellaisen mittarilentokelpuutuksen voimassaolon jatkamista tai uusimista varten, joka ei liity tyyppikelpuutuksen voimassaolon jatkamiseen tai uusimiseen.
      Virasto hyväksyi tarkastelun perusteella Yhdistyneen kuningaskunnan arvion siitä, että ehdotettu poikkeus tarjoaa vastaavan suojan tason kuin se, joka saavutetaan soveltamalla osaa FCL, koska poikkeuksessa ei anneta tälle simulaattoritarkastuslentäjien erityisryhmälle oikeutta ottaa vastaan tarkastuslentoja mittarilentokelpuutuksen voimassaolon jatkamista tai uusimista varten ilman IRI-koulutukseen osallistumista, mutta se antaa heille oikeuden ottaa vastaan tarkastuslentoja tyyppikohtaisten mittarilentokelpuutusten voimassaolon jatkamista ja uusimista varten.
      3.   POIKKEUKSEN KUVAUS
      Yhdistynyt kuningaskunta voi asetuksen (EU) N:o 1178/2011 FCL.1005.SFE kohdan a alakohdan 2 alakohdasta poiketen antaa simulaattoritarkastuslentäjille oikeuden ottaa vastaan tarkastuslentoja tyyppikohtaisen mittarilentokelpuutuksen voimassaolon jatkamista ja uusimista varten ilman mittaritarkastuslentäjiin (IRE) sovellettavien vaatimusten täyttymistä, mukaan luettuna vaatimus, jonka mukaan heillä olisi oltava mittarilentokouluttajan (IRI) kelpuutus.
      4.   POIKKEUKSEN SOVELTAMISEN EHDOT
      Simulaattoritarkastuslentäjä, jolla on tämä pätevyys, ei saa ottaa vastaan tarkastuslentoja minkäänlaista ensimmäistä mittarilentokelpuutusta varten eikä sellaisen mittarilentokelpuutuksen voimassaolon jatkamista tai uusimista varten, joka ei liity tyyppikelpuutuksen voimassaolon jatkamiseen tai uusimiseen.
      5.   POIKKEUKSEN YLEINEN SOVELLETTAVUUS
      Kaikki jäsenvaltiot voivat soveltaa tätä poikkeusta, jos 4 kohdassa kuvatut ehdot täyttyvät.
   
   
      LIITE III
      
         Yhdistyneen kuningaskunnan poikkeus asetuksesta (EU) N:o 1178/2011 simulaattorikouluttajien (SFI) rajoitettujen oikeuksien osalta ja sen osalta, miten tällaiset rajoitukset voidaan poistaa
      
      1.   PYYNNÖN KUVAUS
      FCL.910.SFI kohdan b alakohdan mukaan simulaattorikouluttajan oikeuksien laajentamiseksi simulaattoreihin, jotka edustavat muita ilma-alustyyppejä, simulaattorikouluttajan on suoritettava tarkastuslento tyyppitarkastuslentäjälle (TRE). Osassa FCL ei anneta simulaattoritarkastuslentäjälle, jolla on kyseisen ilma-aluksen tyyppikelpuutus, oikeutta ottaa vastaan tarkastuslentoa simulaattorikouluttajan oikeuksien laajentamiseksi uuteen tyyppiin.
      Kirjeellä, jonka komissio vastaanotti 27. marraskuuta 2012, Yhdistyneen kuningaskunnan hallitus (Yhdistynyt kuningaskunta) ilmoitti komissiolle ja Euroopan lentoturvallisuusvirastolle aikomuksestaan poiketa asetuksen (EU) N:o 1178/2011 (”lentomiehistöasetus”) FCL.910.SFI kohdan b alakohdasta asetuksen (EY) N:o 216/2008 (”perusasetus”) 14 artiklan 6 kohdan perusteella.
      Yhdistynyt kuningaskunta pyysi poikkeusta, jotta simulaattoritarkastuslentäjät voisivat paitsi ottaa vastaan tarkastuslentoja ensimmäisen SFI-valtuutuksen myöntämiseksi, myös käyttää laajennettuja oikeuksia simulaattorikouluttajien lisätyyppikelpuutuksiin tähtäävien tarkastuslentojen vastaanottamiseen.
      2.   PYYNNÖN ARVIOINTI
      2.1   Tarve
      
      On tarpeen antaa simulaattoritarkastuslentäjille oikeus paitsi ottaa vastaan tarkastuslentoja, kun on kyse ensimmäisen SFI-valtuutuksen myöntämisestä, laajentaa oikeudet myös simulaattorikouluttajien lisätyyppikelpuutukseen tähtäävien tarkastuslentojen vastaanottamiseen, koska muutoin toimialalla aiheutuu pätevän henkilöstön puuttumisen vuoksi tarpeettomasti vaikeuksia. Virasto oli samaa mieltä perusteista, jotka Yhdistynyt kuningaskunta esitti poikkeuksen myöntämistarpeelle.
      2.2   Suojan tason vastaavuus
      
      Yhdistynyt kuningaskunta perusteli suunniteltua poikkeusta sillä, ettei oikeuksien laajentamisella olisi kielteisiä vaikutuksia suojan tasoon.
      Tarkasteltuaan asiaa virasto puolsi Yhdistyneen kuningaskunnan arviota, jonka mukaan suunnitellulla poikkeuksella säilytetään vastaava suojan taso, sillä simulaattoritarkastuslentäjä saa jo osan FCL mukaan ottaa vastaan tarkastuslentoja simulaattorikouluttajilta ensimmäiseen SFI-valtuutukseen sisältyvän ilma-alustyypin osalta.
      3.   POIKKEUKSEN KUVAUS
      Yhdistynyt kuningaskunta saa poiketa asetuksen (EU) N:o 1178/2011 FCL.910.SFI kohdan b alakohdasta ja antaa simulaattoritarkastuslentäjille oikeuden paitsi ottaa vastaan tarkastuslentoja, kun on kyse ensimmäisen SFI-valtuutuksen myöntämisestä, laajentaa oikeudet koskemaan myös simulaattorikouluttajien lisätyyppikelpuutuksiin tähtäävien tarkastuslentojen vastaanottamista.
      4.   POIKKEUKSEN SOVELTAMISEN EHDOT
      Simulaattorikouluttajan oikeudet voidaan laajentaa muihin simulaatiokoulutuslaitteisiin (FSTD), jotka edustavat muita tyyppejä samassa ilma-alusryhmässä, kun haltija on
      
                  —
               
               
                  suorittanut hyväksytysti kyseisen tyyppikurssin simulaattoriosuuden, ja
               
            
                  —
               
               
                  antanut täysimittaisella tyyppikurssilla vähintään kolme tuntia lentokoulutusta, joka liittyy simulaattorikouluttajan tehtäviin, kyseisellä tyypillä tätä tarkoitusta varten valtuutetun tyyppitarkastuslentäjän (TRE) tai simulaattoritarkastuslentäjän (SFE) valvonnassa ja hyväksyttävästi.
               
            5.   POIKKEUKSEN YLEINEN SOVELLETTAVUUS
      Kaikki jäsenvaltiot voivat soveltaa tätä poikkeusta, jos 4 kohdassa kuvatut ehdot täyttyvät.
   
   
      LIITE IV
      
         Yhdistyneen kuningaskunnan poikkeus asetuksesta (EU) N:o 1178/2011 simulaattorikouluttajan (SFI) oikeuksien ja ehtojen osalta
      
      1.   PYYNNÖN KUVAUS
      Asetuksen (EU) N:o 1178/2011 liitteessä I olevassa FCL.905.SFI kohdassa vahvistetaan simulaattorikouluttajan (SFI) oikeudet, eikä simulaattorikouluttaja sen mukaan saa kouluttaa SFI-valtuutuksen hakijoita. Osassa FCL oikeus tämän koulutuksen antamiseen annetaan ainoastaan niille, joilla on tyyppikouluttajan (TRI) kelpuutus, ja heiltä edellytetään vähintään kolmen vuoden kokemusta tyyppikouluttajana (FCL905.TRI kohdan b alakohta).
      Kirjeellä, jonka komissio vastaanotti 27. marraskuuta 2012, Yhdistyneen kuningaskunnan hallitus (Yhdistynyt kuningaskunta) ilmoitti komissiolle ja Euroopan lentoturvallisuusvirastolle aikomuksestaan poiketa asetuksesta (EU) N:o 1178/2011 (”lentomiehistöasetus”) asetuksen (EY) N:o 216/2008 (”perusasetus”) 14 artiklan 6 kohdan perusteella.
      Yhdistynyt kuningaskunta ehdotti, että SFI-valtuutuksen haltijoille annettaisiin oikeus kouluttaa simulaattorikouluttajan kelpuutuksen hakijoita ilman vaatimusta vähintään kolmen vuoden kokemuksesta tyyppikouluttajana.
      2.   PYYNNÖN ARVIOINTI
      2.1   Tarve
      
      Yhdistynyt kuningaskunta ilmoitti tulkinneensa JAR-FCL:ää aiemmin niin, että simulaattorikouluttajat voivat toimia kouluttajina SFI-kursseilla oltuaan erityisellä kouluttajakurssilla, jota seuraa pätevyyden arviointi. Lisäksi Yhdistynyt kuningaskunta selitti, kuinka osan FCL täytäntöönpanon ja täsmällisemmän sanamuodon käyttöönoton myötä oikeus opettaa SFI-valtuutuksen hakijoita on vain tyyppikouluttajilla, joilla on kolmen vuoden kokemus tyyppikouluttajana. Yhdistyneessä kuningaskunnassa monet simulaattorikouluttajat, jotka opettavat SFI-valtuutuksen hakijoita, eivät täytä vaatimusta, jonka mukaan heillä pitäisi olla kolmen vuoden kokemus tyyppikouluttajana. Sen vuoksi he eivät voi enää toimia kouluttajina SFI-kursseilla. Lisäksi Yhdistynyt kuningaskunta täsmensi, että monet nykyisistä simulaattorikouluttajista eivät kykenisi täyttämään TRI-vaatimuksia lääketieteellisistä syistä.
      Yhdistynyt kuningaskunta totesi nykytilanteen arvioinnin perusteella, ettei tyyppikouluttajia ole tarpeeksi opettamaan riittävän monia SFI-valtuutuksen hakijoita ja täyttämään toimialan koulutustarpeita. Tästä syystä tällaiseen koulutukseen pätevistä kouluttajista tulee pula, mikä voi merkittävästi haitata lentäjien koulutusta, erityisesti liike- ja yrityslentotoiminnan osalta. Sen vuoksi on tarpeen myöntää simulaattorikouluttajille, jotka eivät täytä vaatimusta vähintään kolmen vuoden kokemuksesta tyyppikouluttajana, oikeus kouluttaa SFI-valtuutuksen hakijoita. Virasto oli samaa mieltä perusteista, jotka Yhdistynyt kuningaskunta esitti poikkeuksen myöntämistarpeelle.
      2.2   Suojan tason vastaavuus
      
      Yhdistynyt kuningaskunta havaitsi lisäksi epäjohdonmukaisuutta osassa FCL, sillä simulaattoritarkastuslentäjällä, jolla on oltava SFI-valtuutus, on oikeus suorittaa pätevyyden arviointeja SFI-valtuutuksen myöntämistä, voimassaolon jatkamista tai uusimista varten, muttei kuitenkaan oikeutta kouluttaa näitä simulaattorikouluttajia. Se, että simulaattoritarkastuslentäjä, joka on myös simulaattorikouluttaja, ei voi opettaa lentäjää simulaattorikouluttajaksi mutta voi ottaa vastaan hänen tarkastuslentonsa, on todettu epäjohdonmukaisuudeksi, koska kaikilla tarkastuslentäjillä on osan FCL mukaisessa järjestelmässä oikeus antaa koulutusta niitä kelpuutuksia, todistuksia ja lupakirjoja varten, joiden osalta hänellä on valtuudet ottaa vastaan tarkastuslentoja.
      Osa FCL noudattaa JAR-FCL-järjestelmää, jossa SFI-valtuutuksen hakijoiden koulutuksen oli tarkoitus olla vain tyyppikouluttajien vastuulla. Tarkasteltuaan ehdotuksia siitä, miten Yhdistynyt kuningaskunta aikoo antaa simulaattorikouluttajille lisäpätevyyden tähän tehtävään, virasto yhtyi Yhdistyneen kuningaskunnan arvioon, jonka mukaan suunnitellulla poikkeuksella saavutetaan vastaava turvallisuustaso kuin soveltamalla osaa FCL, erityisesti Yhdistyneen kuningaskunnan ehdottamien lisäkoulutus- ja tarkastuslentovaatimusten avulla.
      On kuitenkin syytä korostaa, että Yhdistynyt kuningaskunta aikoo ottaa käyttöön tämän erityisen kouluttajakurssin myös tyyppikouluttajille, jotka haluavat antaa kyseistä koulutusta. Koska osassa FCL tämä oikeus annetaan jo tyyppikouluttajille, jotka haluavat antaa koulutusta SFI-valtuutusta varten, jos he täyttävät vaatimuksen kolmen vuoden kokemuksesta, tällaista erityistä kouluttajakurssia ei vaadita tyyppikouluttajilta. Nämä kurssit olisi sen vuoksi kohdennettava vain simulaattorikouluttajille.
      3.   POIKKEUKSEN KUVAUS
      Yhdistynyt kuningaskunta saa FCL.905.SFI kohdasta poiketen myöntää simulaattorikouluttajille, jotka eivät täytä vaatimusta vähintään kolmen vuoden kokemuksesta tyyppikouluttajana, oikeuden kouluttaa SFI-valtuutuksen hakijoita.
      4.   POIKKEUKSEN SOVELTAMISEN EHDOT
      Tällaisilla simulaattorikouluttajilla on oltava vähintään kolme vuotta kokemusta simulaattorikouluttajana, heidän on suoritettava erityinen kaksipäiväinen SFI-kouluttajan pitämä SFI-kouluttajakurssi ja läpäistävä pätevyyden arviointi.
      5.   POIKKEUKSEN YLEINEN SOVELLETTAVUUS
      Kaikki jäsenvaltiot voivat soveltaa tätä poikkeusta, jos siihen liittyvät ehdot täyttyvät.
   
   
      LIITE V
      
         Yhdistyneen kuningaskunnan poikkeus asetuksesta (EU) N:o 1178/2011 mittarilentokelpuutuksen (IR) voimassaolon jatkamisen ja uusimisen osalta
      
      1.   PYYNNÖN KUVAUS
      Asetuksen (EU) N:o 1178/2011 liitteessä I (osa FCL) olevan FCL.625 kohdan c ja d alakohta kuuluvat seuraavasti:
      
         c)   Uusiminen. Jos mittarilentokelpuutuksen voimassaolo on päättynyt, uusiakseen oikeutensa hakijan on
         
                     1)
                  
                  
                     suoritettava kertauskoulutus hyväksytyssä koulutusorganisaatiossa saavuttaakseen taitotason, joka tarvitaan lentokokeen mittarilento-osuuden suorittamiseen tämän osan (FCL) lisäyksen 9 mukaisesti, ja
                  
               
                     2)
                  
                  
                     suoritettava hyväksytysti tarkastuslento tämän osan (FCL) lisäyksen 9 mukaisesti asianomaisella ilma-alusryhmällä.
                  
               d)   Jos mittarilentokelpuutuksen voimassaoloa ei ole jatkettu tai kelpuutusta ei ole uusittu viimeksi kuluneiden seitsemän vuoden aikana, sen haltijan on suoritettava uudelleen mittarilennon teoriakoe ja lentokoe.”
      
      Kirjeellä, jonka komissio vastaanotti 18. maaliskuuta 2013, Yhdistyneen kuningaskunnan hallitus (Yhdistynyt kuningaskunta) ilmoitti komissiolle ja Euroopan lentoturvallisuusvirastolle aikomuksestaan poiketa asetuksesta (EU) N:o 1178/2011 asetuksen (EY) N:o 216/2008 14 artiklan 6 kohdan perusteella.
      2.   PYYNNÖN ARVIOINTI
      2.1   Tarve
      
      Osan FCL mukaisesti myönnettyjen kolmannen maan lupakirjojen, joissa on ICAOn standardien mukainen mittarilentokelpuutus, haltijoiden on säilytettävä oikeutensa ilman teoriakokeen uusimista. Lentomiehistöasetuksessa ei mainita tätä tilannetta, mikä aiheuttaa tarpeettomasti vaikeuksia lupakirjan haltijoille.
      2.2   Suojan tason vastaavuus
      
      Yhdistynyt kuningaskunta katsoo, että FCL.625 kohdan d alakohdan vaatimukset otettiin käyttöön sellaisia tapauksia varten, joissa lupakirjan haltija ei ole lentänyt mittarilentosääntöjen (IFR) mukaan seitsemään vuoteen. Säännössä ei oteta huomioon mahdollisuutta, että lupakirjan haltija on näiden seitsemän vuoden ajan voinut lentää mittarilentosääntöjen mukaan kolmannen maan lupakirjassa olevalla mittarilentokelpuutuksella, joka on uusittu kyseisenä aikana ja on näin ollen voimassa.
      Virasto on poikkeusta koskevaa pyyntöä tarkasteltuaan Yhdistyneen kuningaskunnan kanssa samaa mieltä siitä, että on kohtuutonta vaatia ohjaajaa, jolla on kolmannen maan myöntämä voimassa oleva tai äskettäin vanhentunut ICAOn liitteen 1 vaatimukset täyttävä mittarilentokelpuutus, tekemään uudelleen teoriakokeet, jotka tarvitaan yli seitsemän vuotta vanhentuneena olleen eurooppalaisen mittarilentokelpuutuksen uusimiseen; näin ollen ei ole aiheellista soveltaa samoja vaatimuksia ohjaajaan, jolla on viimeaikaista IFR-lentokokemusta, kuin mitä sovellettaisiin ohjaajaan, joka ei ole lentänyt mittarilentosääntöjen (IFR) mukaan yli seitsemään vuoteen.
      Virasto hyväksyy Yhdistyneen kuningaskunnan perustelut. Säännössä ei oteta huomioon mahdollisuutta, että lupakirjan haltija on näiden seitsemän vuoden ajan voinut lentää mittarilentosääntöjen mukaan kolmannen maan lupakirjassa olevalla mittarilentokelpuutuksella, joka on uusittu kyseisenä aikana ja on näin ollen voimassa. Suunniteltu poikkeus koskisi sellaisten osan FCL mukaisten lupakirjojen haltijoita, joihin sisältyy ICAOn standardien mukainen mittarilentokelpuutus. Jos tällaiset ohjaajat lopettavat tietyn ajan kuluttua lentämisen kyseisellä lupakirjalla, mutta lentävät edelleen kolmannen maan ICAO-lupakirjalla, johon sisältyy mittarilentokelpuutus, ja hakevat sitten eurooppalaisen lupakirjansa mittarilentokelpuutuksen uusimista, heidän on ainoastaan täytettävä FCL.625 kohdan b alakohdassa olevat voimassaolon jatkamista koskevat vaatimukset nykyisen ja voimassa olevan kolmannen maan mittarilentokelpuutuksen perusteella. Tämä tarkoittaa sitä, että kelpuutuksen haltijan on suoritettava hyväksytysti tarkastuslento, mutta hänen ei tarvitse osallistua koulutukseen eikä uusia teoriakoetta. Jos ohjaajalla on ollut kolmannen maan mittarilentokelpuutus, joka ei ole enää voimassa, mutta jota on jatkettu tai uusittu viimeksi kuluneiden seitsemän vuoden aikana, kelpuutuksen haltijan on täytettävä FCL.625 kohdan c alakohdan mukaiset uusimista koskevat vaatimukset, muttei hänen myöskään tarvitse uusia teoriakoetta. Virasto katsoo, että tämä takaa suojan tason, joka vastaa osaa FCL.
      3.   POIKKEUKSEN KUVAUS
      Yhdistynyt kuningaskunta voi asetuksen (EU) N:o 1178/2011 liitteessä I olevasta FCL.625 kohdan c ja d alakohdasta poiketen antaa osan FCL mukaisesti myönnetyn lupakirjan haltijoiden säilyttää kolmannen maan lupakirjassa olevaan mittarilentokelpuutukseen liittyvät oikeutensa ilman teoriakokeen uusimista.
      4.   POIKKEUKSEN SOVELTAMISEN EHDOT
      Tätä poikkeusta sovelletaan osan FCL mukaisesti myönnettyjen lupakirjojen haltijoihin edellyttäen, että kolmannen maan lupakirjassa oleva mittarilentokelpuutus on ICAOn standardien mukainen.
      5.   POIKKEUKSEN YLEINEN SOVELLETTAVUUS
      Kaikki jäsenvaltiot voivat soveltaa tätä poikkeusta, jos 4 kohdassa kuvatut ehdot täyttyvät.
   
   
      LIITE VI
      
         Ruotsin poikkeus komission asetuksen (EU) N:o 748/2012
          (1)
         voimassa olevista säännöksistä, jotka koskevat lentokelpoisuustodistusten antamista maahantuoduille ilma-aluksille
      
      1.   PYYNNÖN KUVAUS
      Asetuksen (EU) N:o 748/2012 liitteessä I (osa 21) olevan 21A.174 kohdan b alakohdan 3 alakohdan ii alakohdan mukaisesti jokaisen kolmannesta maasta tuodun ilma-aluksen lentokelpoisuustodistusta koskevan hakemuksen on sisällettävä sen valtion, jossa ilma-alus on tai on ollut rekisteröity, toimivaltaisen viranomaisen antama selvitys sen rekisterissä olevan ilma-aluksen lentokelpoisuustilasta luovutusajankohtana.
      Ruotsin liikennevirasto ilmoitti 24. tammikuuta 2011 päivätyllä kirjeellä komissiolle ja Euroopan lentoturvallisuusvirastolle aikomuksestaan poiketa komission asetuksen (EY) n:o 1702/2003 (2) (kumottu asetuksella (EU) N:o 748/2012) säännöksistä ja luopua tällaista selvitystä koskevasta vaatimuksesta.
      2.   PYYNNÖN ARVIOINTI
      2.1   Tarve
      
      Ruotsi on nähnyt tarpeelliseksi poiketa tästä säännöstä, koska joissain tapauksissa tällaista selvitystä ei ole käytettävissä eikä sellaista voida saada.
      2.2   Suojan tason vastaavuus
      
      Sen valtion, jossa ilma-alus on tai on ollut rekisteröity, toimivaltaiselta viranomaiselta vaaditaan selvitys sen rekisterissä olevan ilma-aluksen lentokelpoisuustilasta siirron ajankohtana, kun ilma-alus tuodaan EASA-valtioon, sen vuoksi, että maahantuojan valtiolle annetaan mahdollisuus varmistaa, että ilma-alus on EASAn tyyppihyväksyntätodistuksella hyväksytyn tyyppisuunnitelman mukainen ja että mahdolliset lisätyyppihyväksyntätodistukset, muutokset tai korjaukset on hyväksytty asetuksen (EU) N:o 748/2012 liitteen I (osa 21) mukaisesti ja sovellettavat lentokelpoisuusmääräykset on pantu täytäntöön.
      Ruotsin hallituksen ehdottama toimenpide tällaista selvitystä koskevasta vaatimuksesta luopumiseksi voi antaa samanlaisen suojan tason kuin se, josta säädetään asetuksen (EU) N:o 748/2012 liitteessä I (osa 21) vahvistetuissa täytäntöönpanosäännöissä, jotka koskevat lentokelpoisuustodistuksen myöntämiseen EU:n ulkopuolisesta valtiosta tuodulle käytetylle ilma-alukselle vaadittavia asiakirjoja, jos tarvittava varmuus saadaan muilla keinoin. Nämä keinot kuvataan 4 kohdassa.
      3.   POIKKEUKSEN KUVAUS
      Ruotsi voi hyväksyä kolmannesta maasta tuodun ilma-aluksen lentokelpoisuustodistusta koskevia hakemuksia ilman sen valtion, jossa ilma-alus on tai on ollut rekisteröity, toimivaltaisen viranomaisen antamaa selvitystä sen rekisterissä olevan ilma-aluksen lentokelpoisuustilasta siirron ajankohtana.
      Tämä poikkeus on voimassa siihen asti, kun kysymys ratkaistaan sääntelytehtävän RMT.0020 osana, joka koskee asetuksen (EU) N:o 748/2012 liitteessä I (osa 21) olevan luvun H (Lentokelpoisuustodistukset ja rajoitetut lentokelpoisuustodistukset) muuttamista, ja säännöt on hyväksytty ja niitä aletaan soveltaa.
      4.   POIKKEUKSEN SOVELTAMISEN EHDOT
      Toimivaltaisen viranomaisen on tutkittava ilma-aluksen asiakirjat ja tarkastettava ilma-alus seuraavien seikkojen varmistamiseksi:
      
                  —
               
               
                  Ilma-aluksen historiasta on olemassa täydelliset tiedot, joiden perusteella voidaan määrittää tuotannon ja muutosten vaatimustenmukaisuus.
               
            
                  —
               
               
                  Ilma-alus on valmistettu EASAn tyyppihyväksyntätodistuksen perustana olleen tyyppisuunnitelman mukaan. Tätä varten historiatietoihin on sisällyttävä jäljennös uudelle ilma-alukselle myönnetystä ensimmäisestä lentokelpoisuustodistuksesta tai vientitodistuksesta. Vaihtoehtoisesti lentokelpoisuustodistuksen hakija voi hankkia valmistuksesta suunnitteluvaltion vahvistaman lausunnon tyyppihyväksyntätodistuksen haltijalta.
               
            
                  —
               
               
                  Ilma-alus on sellaisen tyyppisuunnitelman mukainen, joka on hyväksytty osana tyyppihyväksyntätodistusta.
               
            
                  —
               
               
                  Mahdolliset lisätyyppihyväksyntätodistukset, muutokset tai korjaukset on hyväksytty asetuksen (EU) N:o 748/2012 liitteen I (osa 21) mukaisesti.
               
            
                  —
               
               
                  Sovellettavat lentokelpoisuusmääräykset on pantu täytäntöön.
               
            Lopuksi toimivaltainen viranomainen vahvistaa, että sen tekemän tutkimuksen tulokset ovat johdonmukaisia komission asetuksen (EY) N:o 2042/2003 (3) liitteen I (osa M) mukaisen lentokelpoisuustarkastuksen tekevän huolto-organisaation tutkimuksen tulosten kanssa.
      5.   POIKKEUKSEN YLEINEN SOVELLETTAVUUS
      Kaikki jäsenvaltiot voivat soveltaa tätä poikkeusta, jos 4 kohdassa kuvatut ehdot täyttyvät.
      
         (1)  Komission asetus (EU) N:o 748/2012, annettu 3 päivänä elokuuta 2012, ilma-alusten ja niihin liittyvien tuotteiden, osien ja laitteiden lentokelpoisuus- ja ympäristösertifiointia sekä suunnittelu- ja tuotanto-organisaatioiden sertifiointia koskevista täytäntöönpanosäännöistä (EUVL L 224, 21.8.2012, s. 1).
      
         (2)  Komission asetus (EY) N:o 1702/2003, annettu 24 päivänä syyskuuta 2003, ilma-alusten ja niihin liittyvien tuotteiden, osien ja laitteiden lentokelpoisuus- ja ympäristöhyväksyntää sekä suunnittelu- ja tuotanto-organisaatioiden hyväksyntää koskevista täytäntöönpanosäännöistä (EUVL L 243, 27.9.2003, p. 6).
      
         (3)  Komission asetus (EY) N:o 2042/2003, annettu 20 päivänä marraskuuta 2003, lentokelpoisuuden ja ilmailutuotteiden, osien ja laitteiden ylläpidosta, ja näihin tehtäviin osallistuvien organisaatioiden ja henkilöstön hyväksymisestä (EUVL L 315, 28.11.2003, s. 1).